Трэба сказаць, ГДК можа сабе дазволіць набываць не толькі “клавішы”. Як-ніяк, за 2014 год установа выканала план па аказанні платных паслуг у 105 мільёнаў. Якім чынам? Праз тыя ж канцэрты, дыскатэкі, а таксама гульнявыя шоу-праграмы. Неверагодна, але мясцовы Дом культуры мае набытыя пры падтрымцы аддзела ІРКМ электрамабілі, більярд, батут ды іншыя цікавосткі, што выкарыстоўваюцца пад час масавых святаў і, вядома ж, займелі вялікую папулярнасць, у тым ліку ў аддаленых вёсках раёна, куды ўлетку прыязджаюць работнікі ГДК. Адно што — праблема з транспартам. Свайго няма, таму даводзіцца звяртацца па дапамогу ў аддзел або ў пасялковы савет, дзе, па словах Людмілы Кавалёвай, ніколі не адмаўляюць. Таксама падтрымлівае ўстанову і неабыякавая да культуры старшыня Добрушскага райвыканкама Вольга Мохарава. Не толькі з увагай ставіцца да просьбаў па забеспячэнні ГДК касцюмамі і тэхнікай, але і яшчэ, як дазваляе вольная хвіліна, з прыемнасцю ўдзельнічае ў рэпетыцыях народнага ансамбля.